මාලඹේ නෙවිල් ප්‍රනාන්දු රෝහලේ සිදුකළ ශල්‍යකර්මයක් අතරතුර මියගිය බව පැවසුණු කාන්තාවගේ අවසන් කටයුතු අද පස්වරුවේ සිදුකෙරුණා.අනතුරුව ඇගේ ඥාතීන් මාලඹේ නෙවිල් ප්‍රනාන්දු රෝහල ඉදිරිපිටට පැමිණ උද්ඝෝෂණයක්ද පැවැත්වුවා.35 හැවිරිදි ඉරේෂා ලක්මාලි මාළඹේ නෙවිල් ප්‍රනාන්දු රෝහලට පසුගිය 20 වැනිදා ඇතුළත් කර තිබුණේ ගර්භාෂයේ සැත්කමක් සඳහායි.ඇගේ සැත්කම 22 වැනිදා රාත්‍රියේ ආරම්භ කර ඇති අතර ඒ, අතරතුර ඇය මියගොස් තිබෙනවා.මරණය සැක සහිත බවට ඉරේෂාගේ ඥාතීන් පැවසු හෙයින් ඇගේ පශ්චාත් මරණ පරීක්ෂණය සිදු කළේ ජාතික රෝහලේදී.එම පරීක්ෂණයේදී හෙළි වී ඇත්තේ සැත්කම අතරතුර පෙනහළුවලට ජලය පිරීම හේතුවෙන් මෙම මරණය සිදුව ඇති බවටයි.එමෙන්ම මෙම මරණය පිළිබඳව විවෘත තීන්දුවක් ලබාදීමටද කොළඹ අධිකරණ වෛද්‍යවරයා පියවරගෙන තිබුණා.මේ අතර මියගිය ඉරේෂාගේ අවසන් කටයුතු වෙනුවෙන් ආගමික වතාවත් දෙල්ගොඩ අහුගම්මන පිහිටි ඇගේ නිවසේදී අද පස්වරුවේ සිදුකෙරුණා.